Jens Christian Lund (S), 2008-02-05:
Jeg vil indledningsvis takke SF for at bringe forundersøgelsen af Kattegatforbindelsen på banen.
Vi noterer os, at SF ikke foreslår en stillingtagen, men alene en forundersøgelse af muligheder og konsekvenser.
Det er vi helt enige om; vi skal ikke tage stilling til noget som helst.
Socialdemokraterne er enige i, at der er behov for en forundersøgelse.
Men vi er ikke enige i, at vi kun skal lave en forundersøgelse af en ren jernbaneforbindelse.
Det er fint med den, men vi bør også lave en forundersøgelse af både jernbane- og biltrafik.
Derfor er det ærgerligt, at SF i det forslag, de har fremsat, ikke har taget begge muligheder med.
Det betyder, at vi ender med at sige, at vi ikke kan støtte SF's visionære tanker.
Vi Socialdemokrater kan på nuværende tidspunkt ikke tage stilling til, om det er en god idé med en Kattegatforbindelse - om vi skulle udvide kapaciteten på færger, eller om vi skal se på andre løsninger.
Alt er i spil.
Og det er godt.
De argumenterer for visionen om et sammenhængende Danmark, hvor landet kædes sammen til en metropol i europæisk sammenhæng.
Flere af os ordførere deltog i går i en for øvrigt rigtig god konference i Århus med mange spændende personer med forskellige visioner og opfattelser.
Tilhængerne argumenterer for, at forbindelsen vil forårsage en udvikling af et førende europæisk forsknings- og uddannelsesmiljø.
De argumenterer ligesom SF for, at trængselsproblemerne ville løses, hvis vi fik bedre forbindelse hen over Kattegat med en togforbindelse.
Der ville være masser af goder ved det.
Der var også nogle, der argumenterede anderledes.
Vi Socialdemokrater kan konstatere, at den her diskussion vil vare ved, indtil vi får en ordentlig undersøgelse at det her.
Tilhængerne vil blokere for tiltag af andre infrastrukturmæssige ting under henvisning til, at Kattegatforbindelsen kan løse problemet.
Vi har noteret os, at regeringen vil gennemføre en indledende screening af en Kattegatforbindelse med en jernbaneforbindelse som det ene og en jernbaneforbindelse og bilforbindelse som det andet.
Det er fint.
Screeningen vil forhåbentlig afdække trafikstrømme, miljø, økonomi, erhvervsudvikling, vurdering af landanlæg, rentabilitet og besparelser på alternative projekter.
Det var ikke umiddelbart vores idé, at vi skulle nøjes med en screening.
Men vi må konstatere, at det, regeringen her tager op, går i den rigtige retning.
Screeningen bør være så grundig, at Folketinget derefter kan træffe beslutning om, at vi skal gå videre.
Til Venstres ordfører vil jeg sige: Pas på ikke at love noget andre steder, som ordføreren ikke vil love her på talerstolen.
Jeg skal nok lade være træde mere i det, men sige, at det er væsentligt, at vi får gennemført alle undersøgelser.
Konklusionen er altså, at Socialdemokraterne af disse grunde ikke kan støtte SF's forslag, selv om det er visionært.
Socialdemokraterne vil gerne støtte regeringens forslag om screening, fordi det materiale, som regeringen har lagt frem indtil nu, bare ikke duer.
Vi er glade for, at ministeren har gjort det meget klart, at det er noget andet materiale, der kommer.
Vi vil sikre os og håber, at screeningen kommer, før regeringen senere kommer med en investeringsplan og en CO2-plan.
Vi må slå fast, at vi hverken kan eller vil sige, om det her er en god idé.
Det må regeringen finde ud af.
Vi vil sikre os, at kvaliteten bliver god.
Vi håber bestemt, at vi er med i alle drøftelser, og at vi bliver inddraget i det her, så vi kan kontrollere, at det, der kommer, er godt.